Betogers maak amok buite TuksTwee vragte sand is Vrydag in strate naby die Universiteit van Pretoria gestort. Foto: Via Yusuf Abramjee / @Abramjee op Twitter. Die voortslepende staking by die Universiteit van Pretoria (Tuks) se hoofkampus in Hatfield het Vrydag kookpunt bereik toe stakers glo twee vragte sand in strate naby die kampus gestort het. Lt. Kay Makhubele, provinsiale polisiewoordvoerder, het aan Maroela Media gesê die vragte sand is omstreeks 08:00 deur twee konstruksievoertuie gestort. “Ons stel tans ondersoek in of die twee vragmotors gekaap is voordat die sand gestort is en of die bestuurders moontlik deel van die betogers is,” het Makhubele gesê. Hy het gesê die situasie was teen 11:00 weer kalm en die sand was opgeruim. Kontrakwerkers betoog sedert Maandag teen die uitkontraktering van werk en vir hoër salarisse. Volgens die universiteit is die protesaksie deel van ŉ nasionale veldtog wat ook bedrywighede by ander tersiêre instellings in Gauteng beïnvloed. Die betoging het veroorsaak dat die universiteit vir registrasie moes sluit. Volgens die African News Agency (ANA) staak werkers by Unisa, Tuks, al drie kampusse van TUT, Medunsa en die Tshwane-munisipaliteit. Die werkers, wat na berig word skoonmaakdienste en veiligheidspersoneel insluit, dring daarop aan om onmiddellik deur die universiteite in diens geneem te word, asook ŉ minimum loon van R10 000 per maand. Sommige van die werkers beweer hulle verdien tans R2 500 per maand. Die groep betoog onder die vaandel van #Outsourcingmustfall. Mametlwe Sebei, die beweging se woordvoerder, het Woensdag gesê daar word met alle universiteite se bestuur onderhandel oor waar gesprekke gehou kan word. Dit is nog nie duidelik wanneer die betoging gaan eindig nie. Anna-Retha Bouwer, woordvoerder van die universiteit, het Vrydag aan Maroela Media bevestig dat alle personeel op die hoofkampus veilig is. “Daar is geen betogers op die kampus self nie. Die universiteit het ŉ interdik in plek wat betogers verbied om enigiets onwettig te doen en die polisie is bewus van die huidige situasie,” het sy gesê. Intussen het Tuks sy verwelkomingsdag, wat Saterdag vir eerstejaarstudente gehou sou word, afgestel weens die betogings. Prof. Cheryl de la Ray, visekanselier, het gesê die betoging het ongelukkig ook ŉ invloed op hul reëlings vir die verwelkomingsdag. Volgens De la Ray het die “universiteit besluit om ter wille van die veiligheid van personeel, ouers en studente” nie met dié dag voort te gaan nie. “Ons doen alles in ons vermoë om te verseker die akademiese program word nie deur die betoging ontwrig nie,” het sy gesê. Aanlynregistrasie gaan voort soos beplan.